## Pravilnik o posebnom porezu na kavu i rukovanje markicama za označavanje kave

### NN 92/2005 (27.7.2005.), Pravilnik o posebnom porezu na kavu i rukovanje markicama za označavanje kave

# MINISTARSTVO FINANCIJA

**1845**

Na temelju članka 11., 13. i 14. Zakona o
posebnom porezu na kavu (»Narodne novine«, broj 87/05), ministar financija
donosi

## PRAVILNIK

### O POSEBNOM POREZU NA KAVU I RUKOVANJU MARKICAMA ZA OZNAČAVANJE KAVE

I. OPĆE ODREDBE

Članak 1.

(1) Ovim Pravilnikom uređuju se uvjeti za
označavanje kave, oblik i sadržaj obilježavajućih markica
za označavanje kave (u daljnjem tekstu: markica),
postupanje s markicama i vođenje evidencija o markicama.

(2) Ovim Pravilnikom uređuje se i oblik i sadržaj
izvješća o uvezenim i izvezenim količinama kave, preuzetim i utrošenim markicama za kavu, obračunatom i plaćenom posebnom porezu,
odnosno vraćenom posebnom porezu na kavu, stanju zaliha kave, te vođenje
evidencije.

(3) Obrasci izvješća iz stavka 2. ovoga članka
tiskani su u prilogu ovoga Pravilnika, i njegov su sastavni dio.

II. TISKANJE MARKICA

Članak 2.

(1) Ministarstvo financija povjerit će tiskanje markica, u skladu s propisanim uvjetima o postupku nabave
robe, usluga i ustupanja radova pravnoj osobi (dalje: tiskara) koja osigurava
poseban način zaštite kakav se koristi pri tiskanju drugih vrijednosnica.

(2) Ugovorom između Ministarstva financija i
tiskare, kojoj se povjerava obavljanje poslova tiskanja markica,
uredit će se oblik, veličina, sadržaj i druga obilježja koja imaju markice, njihova jedinična cijena, vrsta papira za tiskanje
markica, odnosi između Ministarstva financija i
tiskare glede planiranih potreba i naručenih količina markica,
mjesto i način predaje tiskanih markica Ministarstvu
financija, te izvješćivanje i vođenje evidencija u tiskari.

(3) Na temelju Ugovora iz stavka 2. ovoga članka
i naručenih količina markica, Ministarstvo financija
– Carinska uprava, Središnji ured (dalje: Carinska uprava) daje tiskari
narudžbu za tiskanje markica.

(4) Trošak tiskanja i preuzimanja markica snosi podnositelj zahtjeva za tiskanje markica.

(5) Naknada za tiskanje markica
plaća se Carinskoj upravi uz obaveznu naznaku obilježavajuće markice za kavu.

III. OZNAČAVANJE KAVE

Članak 3.

(1) Kava koja se stavlja u promet na carinsko
područje Republike Hrvatske mora biti označena markicama
Ministarstva financija Republike Hrvatske. Markicama
se mora označiti i kava koja se izvozi.

(2) Obveznici označavanja kave (u daljnjem
tekstu: obveznik) iz članka 10. Zakona o posebnom porezu na kavu (u daljnjem
tekstu: Zakon) dužan je markicu nalijepiti na
pakovanjima.

(3) Markica se mora
zadržati na pakovanju sve dok se proizvod iz pakovanja u cijelosti ne potroši.

Članak 4.

(1) Pod pakovanjem kave koja se stavlja u promet
na carinskom području Republike Hrvatske smatraju se:

– pojedinačna pakovanja: oznaka na markici »P«,

– skupna pakovanja: oznaka na markici »S«, te

– rinfuza (u rasutom stanju): oznaka na markici »R«.

(2) Markica se mora
nalijepiti na vidnom mjestu pakovanja.

(3) Kod pojedinačnog pakovanja kave markica se mora nalijepiti na svako pakovanje.

(4) Iznimno od stavka 3. ovoga članka, kava koja
se u promet stavlja u skupnom pakovanju koje sadrži pojedinačna pakovanja od
0,020 i manje kilograma, markica se mora nalijepiti
na skupnom pakovanju.

(5) Kod kave koja se stavlja u promet u
rinfuznom stanju, markica se mora nalijepiti u gornji
desni ugao na prednju stranu isprave koja prati kavu (otpremnica, izdatnica,
popratnica, tovarni list ili druga službena isprava).

(6) Markica iz stavka
5. ovoga članka mora biti ovjerena pečatom s naznakom datuma izdavanje isprave
od izdavatelja isprave.

(7) Kava za koju markica
nije nalijepljena i ovjerena u smislu stavka 5. i 6. ovoga članka, smatra se da
nije označena markicom.

Članak 5.

(1) Kava koja se stavlja u promet u pakiranju od
0,021 kg do 10.000,00 kg mora imati markicu.

(2) Markica mora imati
oznaku neto mase od 0,021 kg do 10.000,00 kg za odgovarajuću masu.

Članak 6.

(1) Markice za
označavanje kave, osim što nose oznaku pakovanja, oznaku mase, šifru, broj
serije, nose i sljedeće slovne oznake:

1. »A« – za sirovu kavu (uključujući i onu bez
kofeina),

2. »B« – za prženu kavu (uključujući i onu bez
kofeina) u zrnu ili mljevena,

3. »C« – za kavine
ljuske i opne,

4. »D« – za ostale proizvode od kave iz članka
3. stavak 2. točka 4. Zakona,

5. »P« – za pokusnu (probnu) proizvodnju.

(2) Kava koja se izvozi, osim oznaka navedenih u
stavku 1. ovoga članka nosi i slovnu oznaku »E«.

(3) Iznimno od odredbe stavka 2. ovoga članka,
kava koja se izvozi može biti označena oznakama koju zahtjeva zemlja uvoznica,
što mora biti dokumentirano dokazom o preuzimanju markica
ili drugim odgovarajućim dokumentom.

Članak 7.

(1) Markice koje se ne
utroše u razdoblju za koje su naručene, vrijede do utroška ili povrata
nadležnoj carinarnici.

(2) Iznimno od stavka 1. ovoga članka, u slučaju
prestanka rada po bilo kojoj osnovi neutrošene markice
obveznik je dužan uz zapisnik o popisu neutrošenih markica
predati nadležnoj carinarnici.

(3) Koristiti se smiju samo neoštećene markice.

(4) Oštećene markice
obveznik je dužan nalijepiti na poseban arak papira, te uz zapisnik predati
nadležnoj carinarnici pri narednom podnošenju zahtjeva za tiskanje markica.

(5) Markice koje stroj
za lijepljenje kave uništi tako da se ne mogu vratiti nadležnoj carinarnici,
uništene markice, obveznik je dužan popisati, te
predati zapisnik nadležnoj carinarnici pri narednom podnošenju zahtjeva.

(6) Carinska uprava na temelju zapisnika o
vraćenim, oštećenim i uništenim markicama vrši
uništenje, odnosno otpis markica svaka 3 mjeseca.

(7) Povjerenstvo od 3 člana (2 predstavnika
Carinske uprave i 1 predstavnik tiskare) zapisnički uništava otpisane, oštećene
i vraćene markice.

(8) Povjerenstvo iz stavka 7. ovoga članka
imenuje ravnatelj Carinske uprave.

(9) Za neutrošene, oštećene i uništene markice podnositelj zahtjeva nema pravo na povrat naknade
za tiskanje markica.

IV. PODNOŠENJE ZAHTJEVA
ZA TISKANJE MARKICA

Članak 8.

(1) Obveznici označavanja kave, iz članka 10.
Zakona, podnose zahtjev za tiskanje markica za
označavanje kave, nadležnoj carinarnici.

(2) Zahtjev za tiskanje iz stavka 1. ovoga
članka podnosi se na propisanom Obrascu Z-KA-OM, koji je tiskan u prilogu ovoga
Pravilnika i njegov je sastavni dio, jednom mjesečno i to do petoga u tekućem
mjesecu za naredni mjesec.

(3) Nadležna carinarnica objedinjuje zaprimljene
zahtjeve i sljedećeg dana u mjesecu dostavlja zahtjev za tiskanje markica Carinskoj upravi.

V. IZDAVANJE MARKICA

Članak 9.

(1) Carinska uprava preuzima markice
od tiskare i pohranjuje ih u glavni trezor u Carinskoj upravi do isporuke
carinarnicama.

(2) Obveznici označavanja kave iz članka 10.
Zakona ne mogu preuzeti markice izravno od tiskare.

(3) Carinska uprava vodi evidenciju o naručenim
i preuzetim markicama od tiskare i isporučenim markicama carinarnicama.

(4) Preuzimanje markica
od tiskare i izdavanje markica iz glavnog trezora
carinarnicama obavljaju ovlaštene osobe Carinske uprave koje imenuje ravnatelj
Carinske uprave.

(5) Carinarnica vodi evidenciju o preuzetim i
isporučenim markicama podnositeljima zahtjeva za
tiskanje markica.

(6) Preuzimanje markica
iz glavnog trezora i izdavanje markica podnositeljima
zahtjeva obavljaju ovlaštene osobe carinarnice koje imenuje pročelnik
carinarnice.

(7) Preuzimatelj markica
dužan je ovlaštenoj osobi carinarnice predati ovlaštenje o preuzimanju markica koje mu je izdao podnositelj zahtjeva.

(8) Pri preuzimanju markica
podnositelj zahtjeva dužan je ovlaštenoj osobi nadležne carinarnice predati i
dokaz da je platio naknadu za tiskanje markica. Markice se ne mogu izdati bez dokaza o plaćenom dospjelom
iznosu cijene tiskanja markica i ovlaštenja o
preuzimanja markica iz stavka 7. ovoga članka.

(9) Preuzimanje markica
obje strane potvrđuju potpisivanjem Potvrde o izdavanju obilježavajućih markica za označavanje kave (Obrazac P-KA-OM), koja je tiskana
u prilogu ovoga Pravilnika i njegov je sastavni dio.

VI. IZVJEŠĆIVANJE

Članak 10.

(1) Porezni obveznik iz članka 4. stavak 1. i
ostale pravne i fizičke osobe iz članka 10. stavka 1. i 2. Zakona koje
stavljaju kavu u promet na carinsko područje Republike Hrvatske, podnose
mjesečna i godišnja izvješća o uvezenim količinama kave, obračunatom i plaćenom
posebnom porezu na kavu, izvezenim količinama kave, vraćenom posebnom porezu na
kavu, prodanim količinama kave u tuzemstvu, te stanju zaliha kave, na Obrascu
I-KA. Obrazac mjesečnog i godišnjeg izvješća tiskan je uz ovaj Pravilnik i
njegov je sastavni dio.

(2) Mjesečno izvješće iz stavka 1. ovoga članka,
porezni obveznik iz članka 4. stavak 1. i ostale pravne i fizičke osobe iz
članka 10. stavka 1. i 2. Zakona, podnose do 15. u mjesecu za protekli mjesec,
a godišnje izvješće do 31. siječnja tekuće godine za proteklu godinu.

(3) Godišnjem izvješću prilaže se i popis
(inventura) zaliha kave sa stanjem na dan 31. prosinca godine za koju se
podnosi izvješće.

(4) Mjesečno i godišnje izvješće porezni
obveznik iz članka 4. stavak 1. i ostale pravne i fizičke osobe iz članka 10.
stavka 1. i 2. Zakona, podnose carinarnici čija je nadležnost utvrđena posebnim
propisima. Izvješća se dostavljaju dostavom ili poštom preporučeno.

Članak 11.

(1) Porezni obveznik iz članka 4. stavak 1. i
ostale pravne i fizičke osobe iz članka 10. stavka 1. i 2. Zakona koje
stavljaju kavu u promet na carinsko područje Republike Hrvatske, podnose
mjesečna i godišnja izvješća o preuzetim, utrošenim i nabavljenim
obilježavajućim markicama za označavanje kave na
Obrascu I-KA-OM. Obrazac mjesečnog i godišnjeg izvješća tiskan je uz ovaj
Pravilnik i njegov je sastavni dio.

(2) Mjesečno izvješće iz stavka 1. ovoga članka,
porezni obveznik iz članka 4. stavak 1. i ostale pravne i fizičke osobe iz
članka 10. stavka 1. i 2. Zakona, podnose do 15. u mjesecu za protekli mjesec,
a godišnje izvješće do 31. siječnja tekuće godine za proteklu godinu.

(3) Mjesečno i godišnje izvješće porezni
obveznik iz članka 4. stavak 1. i ostale pravne i fizičke osobe iz članka 10.
stavka 1. i 2. Zakona, podnose nadležnoj carinarnici. Izvješća se dostavljaju
dostavom ili poštom preporučeno.

VII. EVIDENCIJE

Članak 12.

Izvješće iz članka 10. i 11. ovoga Pravilnika
sastavlja se na temelju podataka iz evidencija koje su porezni obveznik iz
članka 4. stavak 1. i ostale pravne i fizičke osobe iz članka 10. stavka 1. i
2. Zakona obvezne voditi na temelju članka 13. Zakona o posebnom porezu na
kavu.

VIII. PRIJELAZNE ODREDBE

Članak 13.

Danom stupanja na snagu ovog Pravilnika prestaje
važiti Pravilnik o posebnom porezu na kavu (»Narodne novine«, br. 73/2000. i 119/2001.)

Članak 14.

Ovaj Pravilnik stupa na snagu danom objave u »Narodnim
novinama«, a primjenjuje se od 1. rujna 2005.

Klasa: 011-02/05-01/53

Urbroj: 513-02-1710/1-05-2

Zagreb, 26. srpnja 2005.

Ministar financija

**Ivan Šuker**, v. r.

![](dodatni/354935.gif)

![](dodatni/354936.gif)

![](dodatni/354937.gif)

![](dodatni/354938.gif)

Pravilnik, NN 92/2005-1845